Here is a page extracted from Wikipedia that may contain CSS, HTML, and a lot of unformatted text.

Title: Gallina de Sobrarbe
Content: A gallina de Sobrarbe, conoixita tamién como gallina del país, ye una raza de gallina autoctona d'Aragón descrita en l'anyo 1995 en a zona de Sobrarbe. Ye una gallina de tipo mediterraneo, campera y de raza antiga adaptata a una dieta poco equilibrata y a un medio fredo y humedo.

A gallina de Sobrarbe no fue descrita dica l'anyo 1995 con a identificación de grupos d'aus en os lugars de Torrelisa y Oncins en o Pueyo d'Araguás y en A Mula. Ye una gallina de tamanyo medio y o suyo peso oscila dende os 2,5-3 kilos d'os masclos dica os 1,7-2 kilos d'as fembras. Ye utilizata ta a producción de uevos, que son de color crema y con un peso de mas de 55 gramos y una producción anyal de 170 unidats por eixemplar.

Seguntes fotografías antigas de muitos lugars se creye que antigament bi heba por tot o Pireneu de Uesca y os suyos Semontanos. Dende o suyo descubrimiento dica l'actualidat ye en recuperación y bi ha lugars de cría en as comarcas oscenses d'o Perineu, Zaragoza, Semontano, Monegros, Plana de Uesca, Castellón, Catalunya, País Basco y Navarra. En l'actualidat encara ye incluyita en o Catalogo Oficial de Razas de Ganado en o Grupo de Razas Autoctonas en Periglo d'Extinción.

Referencias

Vinclos externos 
  A gallina de Sobrarbe seguntes o Catalogo Oficial de Razas.
  Dentrata en a Gran Enciclopedia Aragonesa..
  La gallina del Sobrarbe.

Razas autoctonas d'Aragón
Razas autoctonas d'Aragón en periglo d'extinción
Gallinas d'Espanya
Razas de gallinas
Gallus